Dayak, Iban Borneo
Tusun Ke-29 LEBUH sida ari dua buah rumah nya baru deka nurun ke Rumah Punoh, Kandau angkat lalu bejaku.  “Awakka aku dulu kin. Kasih mih bala entua aku dia…! Aku deka mujuk sida, enda ngasuh sida kih, enggaika kitai sekaban belayan charut. Sida ba rumah panjai nya bala kaban belayan tanah entua, tanah ipar aku magang,” ku Kandau. Pemati Kandau Ninga munyi nya Tur ngemendarka Kandau nurun kediri  ngusung bala entua iya ba Rumah Punoh din. Tepedaka Kandau niki, Endong ti benung  melah kayu api angkat lalu malu Kandau ngena lumpung manding ba pala iya. Kandau pan mati tekala nya. Sida serumah nya pan begau. Engka kumbai sida bala Tur datai bebala mayuh nyerang sida serumah nya. Meda Tuai Rumah Punoh datai ngesah, Endong pan ngaku diri ti malu Kandau. Bala entua enggau ipar Kandau mega datai. “Lapa nuan munuh menantu aku tu baka tu, Endong!?”  “Iya bala sida Rumah Tur…! Tentu iya deka…”  “Enda mih nuan tau munuh  ipar kami baka nya. Banggar nuan tu, Endong…!”  Balat Endong enggau bala ipar Kandau charut lalu berekak. Semadi nyau datai Tuai Rumah Punoh ngerara lalu ngasuh entua enggau bala ipar Kandau nganjung bangkai Kandau ke rumah panjai Tur “Bayang Kain.” Maya ti nyengai kandau malam nya Tur seduai Kaya nanya penemu bala menyadi Kandau; iya nya Gurang seduai Jamu. “Enggai nyadi enda bebalas. Tu mega pemali bansa kitai Iban enti gagaka orang bukai uti bunuh. Darah bayar darah mih. Tang kami tu minta seduai Bayang enggau Kaya nguluka kami bebalaska pemarai menyadi kami tu,” pia ku saut Gurang. Tumu pagi seiti bala nembiak Tur seduai Kaya pan nurun bebala mayuh deka nyerang  rumah panjai Punoh. Datai din sida meda rumah panjai Punoh nya puang; nadai seiku orang ba rumah nya. Sida Punoh serumah udah rari malam nya. Meda utai baka nya Tur seduai Kaya enggau bala nembiak seduai pan mulaika diri ke rumah diri empu. Bebalas Uti Munuh Kenu ku cherita sida ke tuai, bala Punoh serumah ke rari nya ngulu Sungai Paku nyentuk ke Sungai Penom. Sida bemalinka Baketan ti benama Butun. Datai sida di Nanga Panyuh, sida pan munuh Butun lalu ditumbakka sida dia. Sida ti rari ngenyit baka nya enda tebaika semua reta tengkira diri empu. Semua barang, reta tengkira nya tadi pan diambi nyadi perapasan bala sida Bayang enggau Kaya. Maya nya mega seduai iya mai bala  mayuh baum kena deka ngatur sapa ke patut bempu barang enggau temuda rimba sida Punoh serumah nya. Kaban belayan Punoh ke  ari Rumah Tur enggau Tumah Kaya  enda tau nengali bempu semua utai ke ditinggal sida Punoh rari ari Batang Paku. Kenu ku sida ke tuai, enda semua sida ke serumah enggau Punoh  rari nitihka Punoh ke Ulu Paku. Sekeda sida nya rari ke langkau umai. Sekeda sida nya rari sebelah babas nyengkaum bala entua enggau ipar Kandau. Sida agi muras meda Endong munuh Kandau.   “Punoh patut enda tau nyadi tuai bansa Iban. Iya enda manah ati, enda manah ulah. Iya mega mensia ti buyan. Nasit ga kita serumah enda nitihka iya magang. Kita serumah ti agi tinggal, enda nitihka iya, tau berumah nampung rumah aku tauka rumah Kaya,” pia ku Tur “Bayang Kain.”  Udah ti diau bepuluh-puluh taun di Nanga Kedup, Kaya pan parai tuai. Tur “Bayang Kain” mega parai tuai ba rumah iya ari ulu Nanga Kedup. Sullang pan sama mati dia. Udah mati tuai tiga iku tu, nya baru Jantan anak Kaya dipaduka nganti apai iya megai seraban bansa  Iban di menua nya. Lebuh Jantan nyadi tuai megai menua Paku Ulu, ipar iya Jiram “Rentap” mega nyadi  tuai kayau nyaga menua ari kayau bala Baketan enggau bansa Seru. Maya nya Jantan muka aum laban deka nentuka pemanah bagi tanah seiku-seiku sida nya. Semua temuda Punoh, Endong, Angkah enggau sida bukai diempu orang mayuh magang. Semua atur tu disetujuka semua sida dalam aum nya. Bala mayuh mega dipinta sama bela ngingatka antara temuda, tembawai enggau buah tanah diri empu. Semua kampung ke apin diperimba di ulu Gelu, ulu Ketoh, ulu Sala enggau di ulu Penom apin bisi orang empu maya nya. Sida mega bebagika kampung puang ti apin diperimba nya. Jantan seduai Jiram ngaga atur sida ti bumai ari Nanga Samu nyentuk ke  ulu Paku enda tau nempuak kediri tang patut bedandang magang. Enda tau betebuk berimba menua. Mati Tuai Rumah Jantan lalu diganti anak iya ke benama Libau “Buban” megai menua Paku Ulu. Tuai Rumah Libau tu rurus bendar ati megai menua lalu iya dikerinduka nembiak bala mayuh. Lebuh iya nyadi tuai menua Paku Ulu iya ngatur sida menyadi matak bala nembiak diri berumah ngulu Batang Paku Ulu lalu empu menua baka tu: TR Libau  diau di Nanga Samu,  TR Saing diau di Jukon, Laus enggau laki iya Lanchang diau di Nanga Buong, Kadir terubah iya diau di Danau, udah nya pindah ke Penom, Langan begulai enggau Kadir, udah nya pindah ke  Meroh. Maya nya mega menyadi  Uyut II ti benama Lanchang, datai ari ili lalu berumah nyelepak sida tu ti diau di Senunok. Maya nya  Raja James Brooke berengkah merintah menua tu  di Kuching dalam taun 1841. Sultan Berunei Ngumpul Chukai Ba rambau tu kelia, bansa Dayak Iban di Batang Paku enda setuju enggau bansa Melayu ke nyadi pengari perintah Sultan Berunei ngumpul chukai. Pengachau enggau penyarut mayuh bendar nyadi ketegal Perintah Sultan Berunei ke deka megai menua Dayak Iban lalu ngumpul pupu taun ari semua bansa Dayak. Tambah mega bansa Baketan enggau bansa Seru agi majak deka ngelancharka kayau anak ngagai bansa Iban. Tegal penusah tu, semua bansa Dayak Iban Paku Ulu lalu diau begempuru di Nanga Tiang  lalu betuaika Ugat anak Libau “Buban”.  Libau “Buban” empu lebuh tu diau diulu Samu. Lebuh sida diau di Nanga Tiang, Ugat ke enda rinduka adat Perintah Sultan Berunei  lalu enggai dipegai Perintah Raja James Brooke baum mai bala pindahka Wak pati Julau awakka jauh agi ari sida nya. Ugat dibantu Doo, Ugong, Kadam, Klass, Kamar enggau Lambu “Manang Gelanyang.” Lama sida diau mendam lalu berimba bumai betaun di Wak. Nasit sida enda tentu manah di menua baru sida nya. Maya nya mayuh bala sida kena sakit pedis perut. Nya alai sida pan  pulai baru ke Paku nabanka Ugat ke udu bendar sakit. Datai sida di Paku, ugat pan parai. Ketegal nya, sida enda nyadi pindahka Wak. Kubu Lily Rambau tu menya, Raja James Brooke bisi mudik Batang Layar ngalahka kubu Orang Kaya Pemancha Dana “Bayang” di Padeh, Kubu Linggir “Mali Lebu” di Kerangan Pinggai di Paku enggau Kubu Orang Kaya Gun “Mangku Bumi” di Nanga Tawai, Rimbas. Udah kayau nya Raja Brooke lalu ngaga Kubu Lily di Tanjong Betong. Orang Paku Ili diau di Tanjong Spaoh seberai Nanga Matop kena pegai Adir “Bungkok”. Nembiak Linggir “Mali Lebu” diau di Nanga Beduru. Lebuh maya tu, sida Enchana “Letan Pulas Mas”, udah pindah mungkar menua puang di Awik. Pia mega sida Chulo “Tarang” udah pindah nitihka bala mentua iya ari Tawai di Rimbas. Bala Iban Paku Ulu diau di Nanga Samu semina tiga taun aja.  Libau seduai menyadi iya ti benama Klass enda mindah ari Nanga Samu. Lanchang laki Laus (menyadi Libau) pindah ke ulu lalu berumah ba Lubuk Ujan. Kadir berumah ba Nanga Danau. Parai Kadir, diganti Luwie jadi tuai orang Danau. Langan berumah ba Tembawai Panta, kepit Sungai Deran enggau Sungai Paku. Perintah Rajah Brooke Semua sida Libau menyadi  bepechah matak nembiak diri sama berumah kadiri magang.  Luwie matak bala nembiak iya diau mendam di Nanga Danau. Maya Langan di Nanga Deran, Perintah Rajah Brooke mai sida bala ngaluska menua di Ulu Batang Rajang dalam taun 1863. Lebuh kayau tu, Luwie bisi perau pengayau sebuah ditepan bala nembiak iya enggau bala nembiak Langan. Pulai enggau Perintah Raja Brooke ngayau  ari Ulu Rajang Luwie pindah ari Nanga Danau begulai enggau Langan ari Nanga Deran. Seduai iya lalu diau begulai ba Nanga Gelu. Angkat ari nya, sida pindah baru lalu berumah ba Batu Tampak Panas. Lebuh Luwie pindah ditu, mayuh bala nembiak iya nitihka  Iban Saribas bukai pindah ke Krian. Ganya nguluka bala nembiak iya pindah ka Awas. Adu “Rinting”  nguluka bala iya pindah ke Ulu Gerenjang. Doo matak bala nembiak iya angkat ari Nanga Lengisang  pindah ke  ulu Krian. Ari Ulu Krian, Kandau enggau Doo matak nembiak iya pindah ke Budu lalu diau di Nanga Kau. Bauk diau mendam serumah panjai enggau Ganya di Awas. Doo seduai Umpang berumah panjai  di Tembawai Emperan di ulu Krian begulai enggau Dana. Angkat ari nya sida lalu berumah di Tembawai Entaih lalu pindah baru ngagai Tembawai Jawah. Angkat ari Tembawai Jawah  sida berumah panjai baru di Nanga Awas. Ari rumah panjai tu mih Umpang enggau sekeda  nembiak iya pindah mungkar menua Balingian. Doo enggau bala nembiak iya agi mendam  di Nanga Awas.                                                             (Betampung ba Tusun Ke-30  minggu nyin ila) Nya mih pun penatai nama bansa Dayak ti bejaku ngena jaku Iban di Sarawak sepengudah sida belaya enggau bansa Baketan di menua Paku. Udah peturun anak telesak Numpi ti  besaruk enggau bansa Baketan di menua Paku, bansa Iban majak berumpang menua ukai deka ngiga munsuh tauka nyadi “headhunters” munyi ku penulis bansa bukai. Sida  deka ngiga menua baru ti tau diperumpang sida endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146    Ditulis Harry Usup Umbar (B.Sc Hons. Human Development,UPM) 
See author's posts
